Alterskye: 'Wat het staat als vir Kersbonusse gedoen?' | Netwerk24
Deur Maygene de Wee 27 Januarie 2020 12:34
Jolene Alterskye (37), gewese minnares van Jason Rohde, veroordeelde moordenaar, is fyn en klein en het verwese gelyk waar sy in die beskuldigdebank in hof 15 in die landdroshof in Kaapstad gestaan het.
Sy is van crimen injuria aangekla nadat sy op sosiale media en in 'n teksboodskap teenoor die verhoorregter, regter Gayaat Salie-Hlophe, die nasionale vervolgingsgesag en die ondersoekbeamptes in die Rohde-saak, sers. Marlon Appollis en sers. Stephen Adams, uitgevaar het.
Jolene Alterskye, Jason Rohde se gewese minnares, kom Maandag by die landdroshof in Kaapstad aan. Foto: Jaco Marais
Rohde is in Februarie 2019 skuldig bevind en gevonnis vir die moord op sy vrou, Susan.
Alterskye het onder meer geskryf die staat en die regter is wat haar betref "in dieselfde span".
"As die staat wederregtelik kan optree wanneer hy onwettig eiendomme deursoek en staatsgetuies omkoop, wat het hulle nie versin om hul Kersbonusse te kry nie? 'n Korrupte land begin by korrupte polisie en ek hoop die waarheid sal onthul word sodat geregtigheid werklik kan seëvier."
Alterskye het die inskrywing verwyder nadat mense kommentaar daarop gelewer het. Sy het ook die regter en adv. Louis van Niekerk, die aanklaer, om verskoning gevra oor die teksboodskap wat sy versprei het.
Sy het verder beweer sy moes Appollis en Adams met whisky omkoop om haar eiendom – 'n selfoon en rekenaar waarop die polisie glo onwettig beslag gelê het – terug te kry.
Dit was Maandag haar tweede verskyning in die hof op die aanklag van crimen injuria.
Haar regsverteenwoordiger, William Booth, het die hof ingelig die staat en die verdediging het ooreengekom om vir uitstel te vra sodat hulle voorleggings aan die kantoor van die direkteur van openbare vervolging kan stuur.